মানবতাবিরোধী অপরাধে যুক্ত থাকার দায়ে বিএনপির স্থায়ী কমিটির সদস্য সালাউদ্দিন কাদের চৌধুরীর ফাঁসির রায় বহাল রেখেছেন সুপ্রিম কোর্টের আপিল বিভাগ। ২০১৩ সালের ২ অক্টোবর সাকার বিরুদ্ধে রায়ের পর আনুষ্ঠানিকভাবে প্রতিক্রিয়া জানিয়েছিল তার দল বিএনপি। পাশাপাশি বিক্ষোভও করেছিল দলটি। পরবর্তীতে চলতি বছরের ২৯ জুলাই আপিল বিভাগের রায়ের পর মুখ খুলেছিলেন বিএনপি মুখপাত্র ড. আসাদুজ্জামান রিপন। তিনি বলেছিলেন, সালাউদ্দিনকে ‘অন্যায়ভাবে’ মৃত্যুদণ্ডাদেশ দেওয়া হয়েছে বলে মনে করে বিএনপি। মিস্টার চৌধুরী রাজনৈতিক প্রতিহিংসার শিকার। রিভিউতে তিনি ন্যায়বিচার পাবেন বলে তারা আশা করছেন।